## Bratislava 4.10.2016

Číslo záznamu: 41292/2016

## 

## Z Á Z N A M

**z mimoriadneho plenárneho zasadnutia Hospodárskej a sociálnej rady**

**Slovenskej republiky konaného dňa 4.10.2016**

Miesto konania : Úrad vlády SR

Prítomní: podľa prezenčnej listiny

Rokovanie viedol: Ján Richter, minister práce, soc. vecí a rodiny SR a predseda HSR SR

**Program:**

1. Návrh rozpočtu verejnej správy na roky 2017 až 2019 – nové znenie

Predkladá: MF SR

1. Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2017

Predkladá: MPSVR SR

1. Návrh Stratégie bezpečnosti a ochrany zdravia pri práci v Slovenskej republike na roky 2016 až 2020 a programu jej realizácie

Predkladá: MPSVR SR

Rokovanie otvoril a viedol predseda rady pán Richter, ktorý privítal členov rady a  požiadal o doplnenie programu o bod:

1. Návrh zákona, ktorým sa mení a dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MZ SR

Pán Sirota za RÚZ odporučil štátny rozpočet dnes neprerokovať, z dôvodu jeho neskorého doručenia. Navrhol zvolanie ďalšieho mimoriadneho rokovania.

Po diskusii, sociálni partneri s týmto návrhom nesúhlasili, ale akceptovali návrh RÚZ, že by sme sa mali v budúcnosti baviť o mechanizme predkladania návrhu štátneho rozpočtu, ktorý v minulosti nikdy nebol doručený v zákonnej lehote...

Predseda rady prisľúbil hľadať mechanizmus na Predsedníctve HSR SR.

Sociálni partneri súhlasili s navrhnutým programom.

**K bodu 1**

Návrh rozpočtu verejnej správy na roky 2017 až 2019 – nové znenie

Predmetný návrh zákona uviedol minister financií pán Kažimír, ktorý prezentoval základné parametre rozpočtu, ktoré vychádzajú z Programu stability a z fiškálnych cieľov. Rozpočet z časti prináša uspokojenie a z časti kontraverziu. Je vytvorená rezerva 100 mil. eur. Informoval o kolektívnom vyjednávaní zamestnancov vo verejnom záujme a štátnej službe, ktoré nebolo úspešné, išlo o návrh 3% do taríf, alebo 23 eur v absolútnej hodnote, čo vládna strana preferovala. KOZ SR s takýmto návrhom nesúhlasila.

Stanovisko za KOZ SR predniesol pán Kollár, ktorý konštatoval, že nevidí v rozpočte rezervu na výsledky kolektívneho vyjednávania. Predkladateľ uviedol, že zatiaľ rezervu nevidieť. MF chce rokovať ďalej. KOZ SR odporučila materiál na ďalšie legislatívne konanie s pripomienkami.

Stanovisko za AZZZ SR predniesol pán Machunka, ktorý požiadal o ďalšie rokovanie s predkladateľom k uvedenému návrhu. Prezentoval len pripomienky SPPK, odporučil materiál na ďalšie legislatívne konanie s pripomienkami. Predkladateľ požiadavku AZZZ SR na rokovanie akceptoval.

Pán Sirota za RÚZ uviedol, že pre krátkosť času RÚZ nebude zaujímať odborné stanovisko. Požiadal o vysvetlenie ako je zabezpečené, že zdravotníctvo nebude ďalej naozaj generovať dlh, keďže rozpočet predpokladá ďalšie nezadlžovanie zdravotníckych zariadení, na čo minister financií reagoval, že prebieha odborná debata s rezortným ministrom (hodnota za peniaze). Je to rozsiahla téma na ďalšiu diskusiu. RÚZ by privítalo odbornú diskusiu po vypracovaní odborného stanoviska k materiálu. Minister financií je na takúto diskusiu pripravený.

Stanovisko za ZMOS predniesol pán Dvonč, odporučil materiál na ďalšie legislatívne konanie s pripomienkami, ktoré sú podrobne rozobraté v písomnom stanovisku.

Po dlhšej diskusii boli prijaté nasledovné závery:

**Rada**

1. **berie na vedomie materiál s pripomienkami,**
2. **odporúča ho na ďalšie legislatívne konanie.**

**K bodu 2**

Návrh nariadenia vlády Slovenskej republiky, ktorým sa ustanovuje suma minimálnej mzdy na rok 2017

Predmetný návrh nariadenia uviedol minister práce, sociálnych vecí a rodiny pán Richter.

Stanovisko za KOZ SR predniesol pán Kollár, ktorý privítal každé zvýšenie minimálnej mzdy, ale uviedol, že KOZ SR trvá na úprave sumy minimálnej mzdy na rok 2017 na 442 eur mesačne.

Stanovisko za AZZZ SR predniesol pán Machunka, ktorý uviedol, že AZZZ SR zásadne nesúhlasí s predloženým návrhom, nakoľko medziročný nárast minimálnej mzdy o 7,4% bude mať negatívny dopad na podnikateľské prostredie.

Stanovisko za RÚZ predniesol pán Sirota, ktorý uviedol, že RÚZ je ľúto, že sa premrhala šanca dohodnúť sa na úrovni bipartity. RÚZ navrhuje maximálne zvýšenie vo výške 430 eur a upozorňuje na niekoľkoročný neprimeraný rast minimálnej mzdy, ktorého negatívne dôsledky sa prejavia najmä v čase budúceho spomaleného ekonomického rastu.

Stanovisko za ZMOS predniesol pán Dvonč, ktorý navrhol výšku minimálnej mzdy maximálne 435€ a konštatoval, že uvedený návrh bude mať pozitívne aj negatívne dopady na rozpočty subjektov v celom verejnom sektore. ZMOS berie návrh MPSVR SR na vedomie a odporúča ho na ďalšie legislatívne konanie.

**Záver:**

**Rada**

1. **nedospela k dohode, z dôvodu nesúhlasu AZZZ SR a RÚZ,**
2. **ZMOS a KOZ SR s materiálom súhlasili.**

**K bodu 3**

Návrh Stratégie bezpečnosti a ochrany zdravia pri práci v Slovenskej republike na roky 2016 až 2020 a programu jej realizácie

Predmetný návrh stratégie uviedol minister práce, sociálnych vecí a rodiny pán Richter.

Stanovisko za KOZ SR predniesol pán Szalay, ktorý uviedol, že KOZ SR nemala k predloženému materiálu pripomienky a odporučil materiál na ďalšie legislatívne konanie.

Stanovisko za AZZZ SR predniesol pán Machunka, ktorý uviedol, že v písomnom stanovisku sú uvedené pripomienky technického charakteru.

Stanovisko za RÚZ predniesol pán Kiraľvarga, ktorý uviedol, že RÚZ návrh v medzirezortnom pripomienkovom konaní pripomienkovala a rozpory s predkladateľom boli odstránené.

RÚZ považuje za dôležité vyjasniť či sa plánuje v SR zaviesť systém diferencovaných sadzieb úrazového poistenia ako potenciálneho motivačného nástroja vedúceho k znižovaniu miery úrazovosti a počtu chorôb z povolania. Ak áno, tak v akej podobe a v akom časovom horizonte?

RÚZ zobrala materiál na vedomie bez ďalších pripomienok.

Stanovisko predkladateľa k pripomienke RÚZ:

V súčasnosti je v zákone o sociálnom poistení účinné prechodné ustanovenie, v zmysle ktorého je uplatňovaná jedna sadzba poistného na úrazové poistenie vo výške 0,8 % z vymeriavacieho základu zamestnávateľa a to až do 31. decembra 2017.

Od 1.1. 2018 zákon počíta s uplatňovaním diferencovaných sadzieb poistného, bonusov a malusov v závislosti od úrazovosti na pracovisku. MPSVR SR vie, že nastavenie zákona od 1. 1. 2018 (tak, ako bolo v roku 2004 nastavené) je nevykonateľné.

MPSVR SR pracuje na viacerých nových alternatívach úrazového poistenia a má ich kvalitatívne vyhodnotené (výhody, nevýhody). Dokonca už má aj dáta zo Sociálnej poisťovne, na základe ktorých sa v najbližšej budúcnosti pokúsi dokázať zmysluplnosť diferencovaných sadzieb.

Z uvedeného vyplýva, že názor na to, či majú byť sadzby diferencované alebo jednotné pre všetkých, či má mať úrazové poistenie naďalej nadstavbový charakter, alebo či sa majú prebytky zo základného fondu úrazového poistenia používať na financovanie prevencie a podobne bude závisieť od výsledkov ďalších analýz.

Definitívne riešenie tejto problematiky je však vysoko závislé od rozhodnutia, či budeme zavádzať ročné zúčtovanie vykonávané Sociálnou poisťovňou. Ide o parciálnu otázku, ktorá bude musieť byť riešená či samostatne, alebo až v rámci prípravy ročného zúčtovania (UNITAS). Riešenie tejto problematiky bude musieť byť zahrnutá v novele zákona o sociálnom poistení, ktorá bude mať účinnosť najneskôr 1. 1. 2018.

Do ďalšieho postupu je už však potrebné zapojiť sociálnych partnerov.

Stanovisko za ZMOS predniesol pán Dvonč, ktorý neuplatnil k materiálu žiadne pripomienky a odporučil ho zobrať na vedomie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča ho na ďalšie konanie.**

**K bodu 4**

Návrh zákona, ktorým sa mení a dopĺňa zákon č. 153/2013 Z. z. o národnom zdravotníckom informačnom systéme a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný návrh zákona uviedol štátny tajomník Ministerstva zdravotníctva pán Špánik.

Stanovisko za KOZ SR predniesol pán Szalay, ktorý uviedol, že nakoľko medzirezortné pripomienkové konanie k návrhu zákona prebieha až do 12. 10. 2016, KOZ SR odporúča po zapracovaní vznesených pripomienok maximálne zosúladiť navrhované dátumy účinnosti k jednotlivým článkom a novelizačným bodom. KOZ SR berie návrh zákona na vedomie.

Stanovisko za AZZZ SR predniesol pán Machunka, ktorý uviedol že AZZZ SR berie predložený materiál na vedomie a odporúča ho na ďalšie legislatívne konanie.

Stanovisko za RÚZ predniesol pán Sirota, ktorý uviedol, že RÚZ považuje vykonané zmeny za primárne technického charakteru. Nutnosť vykonania takýchto zmien v prípade dlhoročného projektu v cene niekoľkých desiatok miliónov eur v pokročilom štádiu realizácie však vyvoláva otázky o kvalite projektového manažmentu.

RÚZ berie materiál na vedomie bez ďalších pripomienok.

Stanovisko za ZMOS predniesol pán Dvonč, ktorý uviedol, že do 20.10.2016 prebieha k návrhu zákona MPK a preto ho ZMOS berie na vedomie.

Predkladateľ ponúkol ďalšiu diskusiu k uvedenému materiálu po skončení MPK na rezortnej tripartite.

**Záver:**

**Rada**

1. **berie predložený materiál na vedomie,**
2. **odporúča ho na ďalšie legislatívne konanie.**

**K bodu 5**

Rôzne

Predseda rady informoval, že tento týždeň zvolá rokovanie so sociálnymi partnermi k novele zákona o službách zamestnanosti. Písomne im bude zaslaný zámer, aby mohli k nemu zaujať stanoviská.

Predseda rady poďakoval prítomným za účasť a uviedol, že  najbližšie rokovanie HSR SR sa uskutoční dňa 12.12.2016.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Jozef K O L L Á R** ................................

prezident KOZ SR

za zamestnávateľov

**Rastislav M A C H U N K A** ................................

viceprezident AZZZ SR